Egpaar ure lank tydens aanval in kluis toegesluit - Maroela Media
Kapt. Nqobile Gwala, provinsiale polisiewoordvoerder, het Maandag aan Maroela Media gesê die inhegtenisnemings volg op ŉ intelligensiegedrewe ondersoek ná die voorval op 10 Februarie.
“’n Egpaar is omstreeks 21:30 deur vyf verdagtes op hul plaas oorval. Die verdagtes het vuurwapens op hulle gerig en aangedring op waardevolle besittings. Die egpaar is vasgebind en in ŉ instapkluis ingedwing en daarin toegesluit,” het Gwala gesê.
Die egpaar het die hele nag in die kluis deurgebring en kon eers die volgende dag hulp ontbied nadat hulle daarin kon slaag om los te kom. Die verdagtes het onder meer met klere en juweliersware in die egpaar se voertuig van die toneel gevlug.
Die Himeville-polisiestasie het ŉ saak van huisroof en motordiefstal aanhangig gemaak. Die voertuig is later verlate in die omgewing gevind.
Die twee verdagtes, onderskeidelik 25 en 30 jaar oud, is Donderdag in hegtenis geneem. Van die ware wat tydens die huisroof gesteel is, is in hul besit gevind. Hulle moet binnekort in die Himeville-landdroshof verskyn. Die soektog na hul medepligtiges duur voort.
Gwala het gesê verdere ondersoek word ingestel om te bepaal of die verdagtes met twee onlangse plaasaanvalle in die omgewing verbind kan word.
Maroela Media het vroeër berig Trevor Rees (79) van die Underberg-omgewing in KwaZulu-Natal, is op 11 Februarie in die hospitaal dood nadat hy ŉ week tevore aangeval en onder meer met Jik en ŉ tang gemartel is.
Reeds se aanval was skaars ŉ week nadat nóg ŉ boer van die omgewing, Gavin Carter (47), deur drie mans tydens ŉ aanval op sy plaas doodgeskiet is.
Drie verdagtes is op 10 Februarie in hegtenis geneem in verband met dié twee moorde.
Wat my bekommer en dankie tog die mense is OK, is dat hierdie tipe aanvalle nou daagliks gebeur! Ek is net bang die boewe kry ‘n boodskap…maak dood ten alle koste want dan kan hulle moeiliker uitgewys word. Vir R1 of ‘n voertuig is ons nie meer ons lewens seker vandag nie! Anargie heers!
Waarom nie poging tot moord as die egpaar toegesluit was in die kluis nie? Se nou hul kon nie ontsnap uit kluis nie?!
Wat se naam het hierdie oorlog wat gevoer word? Want dis presies wat dit geword het.
Ek sien met die vrou van KZN wie dood gevind is by die rivier het News 24 n berig geplaas, met nogal gedokumenteerde plaasaanvalle blokkie na artikel! Hoekom sien mens dit dan nooi as Top Story nie!!!
Theresa mens noem dit huurmoordenaars. Dis wat dit is. Ons kan net raai wir betaal hulle
Sal graag wil weet hoe ontbied mens hulp as jy in ń kluis toegemaak is? wil net weet vir in geval…..
Ja mens lees gereeld daarvan,wat vir my n riem onder die hart is,is die feit dat daar n dag of 2 later weer n berig is daaroor en die skelms is dan aangekeer. So bly dat hulle gevang word,wys net polisie is besig om beheer te vat. Of die gereg nou sy gang sal gaan is n ander storie. Nietemin well done SAP!